
    IZVJEŠĆE IZ SREDNJEG SVIJETA

     

     

    Chr. Is this the way to the Celestial City?
Shep. You are just in your way.

    John Bunyan Pilgrim’s Progress

  
    SKIJAŠI

     

    skijaši se uz povike bacaju niz padinu.

(ali tako i ja razgovaram s tobom?!)

prvo let, pa onda spust u bijelo,

a zatim žičarom natrag do vrha

dok ti još noge veselo kruže

zrakom nad terasom hotela

gdje Slovenci i Hrvati

piju kuhano vino i djeca plješću

debelom harmonikašu kao da je to

što se čuje najava

nekog dugo odgađanog čuda

a ne

vedra popijevka.

  
    FJORDOVI

     

    s kalendara nas opet

gledaju fjordovi.

nešto veće čistije jasnije

od nas. zaboravljeni mir

u staklenim paketima

silazi oprezno

na smrznutu zemlju.

a za njim žileti

zvuk sopran saksofona

i katamaran

koji plazi oprezan

kao puž rubom

slomljene čaše.

još malo i

bljesak stope

ništice u snijegu

dah koji suklja iza

trijeznih galebova.

samo neiskusan turist

može u ovom trenutku

pomisliti na aparat.

  
    PODUDARNOSTI

     

    se podudaraju.

priroda je hram živih stupova.

Miranda je (više ne znam

u kojem činu ili poglavlju)

pohvalila svijet i stvorenja

koja ga nastanjuju, ali bez obzira

na sve, ja i dalje koračam

nelagodno i hitro uz rubove kuća,

među svjetlucavim kapima,

neprestano se osvrćući

kao da sam taj čas

ukrao nešto veliko i skupo

iz samoposluživanja.

  
    BAGATELA

     

    na sjeveru

pakuju ribu.

razvlače šmrkove.

lupaju teškim

vratima hladnjače.

najamnici

u gumenim pregačama

spravljaju nam

biografije.

  
    VRATA OTRANTA

     

    kad pomislim na Vrata Otranta

instinktivno zavrćem nogavice.

plaši me tolika količina vode

koja može začas prodrijeti

u naše krevete i sobe

i učiniti svaki raspored suvišnim,

stranim ili zastarjelim.

gospodin debeli kuhar

koji uzdiše na krmi dugo

očekivanog krstaša i istresa

otpatke na bijelu brazdu

sklopio je pakt s psinama.

u džepu čuva pepeo naše priče;

sve one opuške razmijenjene s brigom

i poljupcima. i stalno se smješka

kao da je u dosluhu

s podvodnim minama.

  
    TEORIJA OBLAČENJA

     

    ujutro je [………..]

zakopčala wonderbra

i pomislila kako je dobro

to što ona zna da je ona ona

a ne nijedna druga.

naprimjer, neka doktorantica koja zna sve

o templarima i kumranskim rukopisima,

ili žena koja čisti stubište i ima blizance

koji ne silaze s rošula.

sad kad sam to shvatila, čini mi se

da bi bilo dobro kad bih u skladu s tim

i djelovala, a ne samo riječi, riječi, riječi…

riječi koje imaju moć da povjeruju i u ono

što ti nije u glavi (ali je tu negdje).

i onda ostaneš sama s rubljem na žici

i svemogućom tugom pokislih majica.

izložena mutnoj vodi neznamčega

koja grgolji u ustima zločestih tajnica.

i što reći toj pametnoj djevojci?

je li ta žena pogriješila?

  
    GENOVA PER NOI

     

    ili neki drugi grad

gdje izgubljeni stresaju

natrunjene vlasi, gutaju tablete

i nedjeljom gledaju dizalice u luci

umećući nevidljive zareze

na prazna mjesta

koja zrače

suprotnošću

ili logičnim

razdvajanjem.

  
    STRAH NA ZAPADU

     

    te tvoje

sublunarne želje!?

u bombon

usađuješ život,

u gazirano piće

nelagodu.

a za to vrijeme boleštine

lako nalaze sprud

ili pod zemljom

megalopolis pun pepela

u kojemu se prže naše gole kože

na trgu ispred vijećnice

s okamenjenim

dekretima.

  
    KAMČATKA

     

    sanjala sam da se Kamčatka

odvojila od kopna i da pluta

oceanom slobodna.

    svi mediji su to prenijeli.

(Japancima je preporučeno

da ostanu u kućama.)

    trčala sam gradom da te nađem

prije početka sveopće kataklizme,

ali ti si se spremao u kino

    s nekim nepoznatim ženama.

jedna od njih mi je ukrala kaput.

bila sam tako nesretna.

    svu noć sam vikala.

ali me nitko nije mogao čuti.

kao da sam umrla.

  
    SATORI U GRADIŠKI

     

    gospoda znaju

o čemu čovjek govori.

nered počinje malim šumom u kotlovnici,

bocom lozovače bačenom pod vlak,

ili u zadimljenoj čekaonici

kad odlomi se komad štukature

koji razotkriva poznatu hrapavost

i jedva zamjetljive godine.

ništa strašno, u biti.

pomislim li na Egipćane

kad su prvi put vidjeli

Hikse na konjima.

za koje nisu imali

ni imena.

  
    ANTARTIK

     

    blažena bjelina

udaljenih mjesta.

obična čista majica

u kojoj nisi nikoga ubio.

u pet ujutro u hotelskoj sobi

kopaš po torbi

tražiš pjenu za brijanje

i misliš na Antarktik.

zbilja – gdje bi ti bio kraj

da si se kojim slučajem

oduvijek ovako rano

budio.

  
    O ČEMU NE GOVORIMO KADA GOVORIMO O LJUBAVI

     

    nakon svega

njegov traktat o iskupljenju

završio je u crnim vrećama

među razbacanim dijelovima

namještaja gdje jedna djevojčica

sjedi i lista slikovnicu

o algama. ubrzo će se i vrata

odlijepiti od kuće

(barem to tako izgleda)

i krenuti pravo niz utrinu

za nevidljivim tobolcima.

ali kada jednom uđeš

u tu mjeru za blato

u to mutno obećanje proljeća…

(skoro da je i tako nešto

prevalio preko jezika)

uglavnom nastoj ne umirati dugo

kao Violetta u Traviati

na stranicama novogodišnjeg programa.

ovo nije vrijeme za salve i proroštva.

dođe mu da se ukrca

na plastičnu gondolu

i posveti se oštrenju olovaka.

da – olovaka.

  
    ISPOVIJEST

     

    kamenjem

kao Jean Jacques

gađam svoje drvo

    i govorim:

    to će biti

– ne to!

    to će biti

– ne to!

    to će biti

– ne to!

    moj život.

  
    SKUPLJANJE PERJA

     

     

    
      Što je trebalo da učinim?
      

      Svirao sam klavir i jeo kajganu.
    

    James Tate

  
    ŠAH

     

    ali nikako da sve zamutim.

(kao što mi je na početku bila namjera).

što god da kažem izađem u vedar dan.

međutim, u mojoj su glavi i sudbeno vijeće

zabrinuta lica inkvizitora

i gomile u rovovima

koje drže uzde osmijeha.

možda je zbilja konačno vrijeme

da počnem kupovati monografije

o Drugom svjetskom ratu i saznam sve

o Hitleru i Evi Braun?

vrijeme da konačno počnem igrati šah.

sâm.

  
    PRISLUŠKIVANJE

     

    o moja je leđa lagano kucnula mandolina.

i začuo se zvuk kakav se obično čuje

kad se na drvenu plohu odloži žičani instrument.

kao da sam dio stilskog namještaja, pomišljam.

a ne netko tko gubi kosu i stječe pravo

na nenamjenski kredit. ali život je legendaran, s pravom

kaže J. A. i ide svojim tokom, dodala bi obazriva majka.

međutim nigdje toliko kvrgavih nogu

i gumenog voća kao u uvali moga djetinjstva.

nigdje toliko rasklimanih kopči i izlizanih trupaca.

ne znam zašto, ali stalno imam osjećaj da se

uz svaki razgovor negdje okreće i nebeska vrpca.

ili možda samo umišljam neki zagonetni šum?

ali otkud onda mormonima pod prstima onaj masni,

tajanstveni trag? otkud onolika masa mikrofilmova

u dalekom stjenjaku. jesmo li opet o svemu

samo isuviše čitali? podignite svejedno visoko

(kad već morate) tu krovnu gredu rođaci.

  
    CÓRDOBA

     

    na putu za Córdobu

iznenadni oblak

prašine s Lovreća.

ali svejedno odlučujem se

da te ne budim.

okrećem se i slikam

tvoje bedro i dio lica

ispod slamnatog šešira

dok ti spavaš

snom pravednog putnika.

rekao bih ti da se ne brineš

i da je sve to jedan veliki

kanconijer

ali već smo

u nekim žutim brdima.

  
    TAO TEŽINE

     

    u tri popodne

u parku gledam

na konju

figuru neimara

i shvaćam da smo oduvijek

bili neprijatelji.

    a onda dajem sve od sebe

da makar životinji pogledom

umanjim težinu.

da je vratim u mala slova

neobavezno i pjevno

kao laste u Capistrano.

    po povratku kući

sklanjam ogledala,

gasim svijeće, stežem pipe…

i slijećem u san

bezvučno kao ona ptica

u hijeroglife.

  
    MARSEIL-LESS

     

    mislio sam da nas gradovi

mijenjaju rastavljaju poništavaju

ali ne. oni su

blještava crna krljušt

koja rađa porozne nemani.

i najednom (kao i onda) kiša

ponovno pljušti po praznoj plaži

i mijenja obzor u točkaste

pruge uzdaha dok četveročlana

banda puši i dosađuje se

za zamagljenim staklima

hrđavog Peugeota.

i samo hladni Delon

može pobijediti celuloidnu laž

ljepljivu poput lijepe žene

svježe oprane kose

u bijelom hotelskom krevetu.

nakon šampanjca koji je

značio doručak i Los Lobosa

koji su vješto otpjevali

udarce smrti na nemaštovitom

lokalnom radiju, on kaže:

malo je mrdao nogama,

a onda je i to prestalo.

c’est la vie, pistolerosi.

stoljeće, stoljeće, mon ami,

vuče na vruću rakiju.

  
    NAPLAVINE

     

    šivaći stroj na uličnoj rasprodaji.

    pijani lugar iz Innsbrucka.

    žena koja prostire rublje pjevajući pjesmu iz djetinjstva.

    žamor u marokanskom restoranu u središtu Bruxellesa.

    Staljinova bista u crvenoj četvrti.

    na putu za Damask ozljeda okcipitalnog korteksa.

    na Visu skašena riba u kašetama.

    drveni taksiji na ulicama Zanzibara.

    tijelo Gullivera omotano tankim konopcima.

  
    OFELIJA

     

    nije istina!

i prije sam ovako umirala.

sad radim u ovoj velikoj firmi

i nosim Chanel no. 5. ujutro

kad se umijem ima me cijela ulica.

ali ponavljam – nije istina!

jedino sam ga ja voljela.

kako sam samo plakala

kad su ključari odnijeli tijelo

i prve riječi optužbe

zašumjele u nišama.

cmizdrila sam cijelim dnom.

sve do ušća.

kasnije su me godinama

raspetljavali u vrbama.

  
    NAKON BRUEGHELA

     

    što je ostalo nakon Brueghela?

lica koja su tjerala lisice kroz snijeg

i vrtjela se na seoskoj svadbi

sada vade sendviče iz aktovki,

ispod koštanih okvira

prate burzovne rezultate.

ali i poslije svih ispaljenih plotuna

poslije solilokvija i helebardi

između pure i lonca

radi li se još uvijek o istom rastojanju?

kad pogledam kroz prozor vlaka

u ovaj oskudan pejzaž

osjetim se kao sluškinja

u drugom stanju.

  
    NEVRIJEME

     

    kao na slikama starih holandskih majstora

iz vremena prvobitne akumulacije

nas dvoje razdvajamo žute od bijelih

cekina i bacamo ih u plastičnu kutiju.

    oborenih kapaka kako i priliči motrenju

zemaljskih dobara, ili drugačije kazano

kao da čistimo rižu, ne govorimo ništa

a ljuske hrskaju i tvrda zrna bježe u stranu,

    no ono što se čuje nije zvuk

niti znanje o tome što bi trebao biti

na početku, na kraju

ili u nastajanju.

  
    RAINSPOTTING

     

    gledaš njegova leđa

dok nestaju u vinogradu.

pred njim je jedan prokleto stvaran posao.

u metalnim kantama modra galica

(ili nešto slično otrovno i korisno.)

oko njega brda, humus, kamenje

i sve ostalo što tvori

jedan smiren i opipljiv predio.

a ti – sve što si prehodao

prehodao si da bi se pribrao.

i sad se klanjaš svakom trsu

kao da je neko pagansko božanstvo

koje je netko jednom davno

baš tu zakopao.

malo niže, u kutu slike,

on se najednom uspravlja

i prostire veliku, grubu ceradu.

nebo nad njim gladi

svoje bjelosvjetske brkove.

i tek tad progovori

– kiša će.

  
    PASTORALNI FLASH

     

    majstor obućar

smislio je okomitu razbibrigu.

ali ne koristimo uvijek sva znanja.

kao što ne pijemo vino u svim prilikama.

kao na primjer danas kad se nakon roštilja

zalijevamo crnim pivom polako

se razlažući u dimu velikog jointa

dok djevojke, sada već gospođe, sada već

bića obuzeta sipkom svjetlošću

odlaze u šumu da se prošeću,

rasfriškaju i nasmiju nečemu

što samo one razumiju.

u međuvremenu krdo bijelih oblaka

istrajava u sporosti. Bog

premješta čačkalicu.

očiju tamnih kao naftni derivati

kad se dignem iz ligeštula

poletjet ću.

  
    OBUZDAVANJE BAROKNOG ZAMAHA

     

    nemam prizora.

more koje tiskam u sliku

jednostavno nije moje.

je li to san o promjeni

ili nešto što se da smjestiti

u kutiju cipela

kao zloduh u kojemu se ugnijezdilo

naklapanje o dubini?

u svakom slučaju priroda pripovijesti

podložna je beskrajnom početku.

kao zijev posljednjeg psa na Braču

koji izbjegava manirizam mitološkog bića

a bilo bi mu bolje

  
    NA OVOM MJESTU

     

    na ovom mjestu ništa

neuobičajeno se ne događa.

radnici su (još uvijek) u kanalu.

netko urla iz auta.

kamenje koristi snagu odrona.

tvoja mala tiha je

i počešljana. jedino je kralj

odbjegao u skokovima. on i jedna

golf loptica.

netko mora biti slobodan,

govori svećenik.

tvoja majka vrti glavom

ustaje i na ovom mjestu

bijesno zalupi vratima.

  
    TERETANA

     

    poslije svake igre

ustajem i dižem uteg.

najprije desnom

a zatim i lijevom rukom.

    još jedan oblak

razvlaštena krpa.

još jedna učiteljica

pomršenih računa.

    još jedan bod

protiv Borodinove žene.

i partitura kojima se oblažu

kutije za mačke.

  
    ONDULACIJE & METAMORFOZE

     

     

    
      Apsolutni kolodvor!
    

    Kec

  
    POPRAVAK KARME

     

    
      R. Brautiganu
    

     

    nakon

nanesenog losiona

treba uzeti zrak.

s puno sjajnih mjehurića

što je moguće više ispuniti

tamnomodre plućne vreće.

(tako se, naime, istjeruje

vokativ iz ušnih školjki

i sablast samotnjaštva

iz zaparene zavjese

ekspres restorana.)

a zatim izaći na ulicu

i čekati da odskoči

uvježbano otajstvo.

kao torba zmijolovca

na imoćanskom kamenjaru.

Gombrowicz je s pravom mrzio pjesnike.

znamo i zašto.

  
    LICENTIA CROATICA

     

    Hrvat je – čini se – dužan pisati misliti

osjećati nešto tužno.

gablati fileke sa špekom nad kockastim

stolnjakom u iličkom spleenu?

dok uzduh polako ali sigurno

omašćuju fluidne strijele

dužan je rabiti riječi poput

prosjelina-plojka-slučimice-čestar-hvat

i svako toliko pomisliti

na neupotrebljiv probirštift

te kako se po tuđinskim predsobljima

ustrajno preznojavalo naše plemstvo…

da bi zatim otopio

utopio popio zapio pola pneume

u kutjevačkoj graševini

i sjetivši se Bibe-Cice-Goge

i Jelene Bilbije

(iz Slamnigove pjesme?)

odlučio da nakon sto godina

kupi ciklame na Dolcu,

okupa se u zdencu ili općenito

učini nešto šašafo

kao ona učiteljica onda iz Duge Rese

kad se jednog jutra probudila

vedra i čila

i nije mogla vjerovati…

kao da je izašla

iz višestoljetne depre.

  
    NAŠ ČOVJEK

     

    on je bio naš čovjek.

rekli smo mu uzmi

jednu od ovih tu žena

(s velikim grudima)

i nakon tri dana izađite lijepo

zajedno iz šatora.

    ali on, budući naš čovjek,

postupi obratno

i popne se na ono drvo

(ma čisti acte gratuit!)

odakle se čuje smijeh

znaš i sâm čijih bogova.

    tri smo ga dana

zatim

Ante, Ivo

i ja

skidali

kamenicama.

  
    ANKETA O ANĐELIMA U OBEĆANOJ ZEMLJI

     

    
      Karlu Kaisu, überfriku
    

     

    69% stanovnika obećane zemlje vjeruje u anđele.

25% ih ne vjeruje.

46% posjeduje osobne anđele čuvare.

21% negira postojanje anđela čuvara.

55% tvrdi da su anđeli “viša bića” koja je Bog stvorio

da bi ih učinio svojim službenicima.

15% poistovjećuje anđele s dušama pokojnika.

18% ih svodi na obične vjerske simbole.

7% ustrajava na činjenici da su anđeli besmislica.

32% je iskusilo nazočnost anđela.

35% nije po tom pitanju imalo nikakvih iskustava.

69% vjeruje u anđele i đavole, ali taj broj je u opadanju u korist

45% onih koji to isto poriču.

67% vjeruje u zagrobni život, dok je

69% upravo “slijepo” naklonjeno anđelima, budući da se

spomenuta vjerovanja međusobno nadopunjuju.

15% posjeduje iskustvo približavanja smrti, što je zapravo

manje od polovice onih koji su se imali prilike uvjeriti

u stvarnost anđeoskog postojanja.

  
    TUŽNI TROPI

     

    u tužnim tropima čudan neki obred.

stojim ispred konobe

i stricu čuvam leđa dok on

s dvocijevkom ulazi u gorući grm.

    oko nas rastu šume nestrpljenja.

iz mračnih ognjišta klija vječna stud.

iza ponoći dođu i mrtvi s upaljenim

baterijama. kažu – kako ide?

    sjedamo zajedno oko vatre.

vjetar raznosi perje i umrljane listine.

strah obilazi jedno po jedno

skutreno čeljade

    kao vjerni, umorni pas.

još malo i pružit ćemo si ruke.

u nama krčkaju duše

kao zagoreni grah.

  
    KEATSOV SLAVUJ

     

    ujutro pomilujem slavuja.

zatočenog u papirnatom satu.

ili točnije u krletki pokrivenoj krpom.

    on je moj i ja sam njegova

naprava na navijanje.

među nama se javlja solidarnost

kao među djecom koju su

na organiziranom ljetovanju

opekle meduze.

    o podne letimo u raskolje dneva,

prema istopljenom sunca krilu.

dok dolje pozemljari

iđu, lizu i gamižu

sade kupus ili nešto slično

i u zemlju zarivaju

potkresane taklje.

    ovdje je svaka pjesma oda Svevišnjem?

o – da.

  
    CASABLANCA

     

    ako sretnete Victora Laszla

čestitog borca za slobodu

poručite mu

da mi vrati ženu.

  
    TOKIO

     

    je moje

bolje sutra.

moj učitelj i ja

zajedno štijamo bašču,

zalijevamo lijehe

iza ograde zen samostana

i sretni smo

“kao nikada”.

iako su na našoj strani

šanse male i ortografija

do zla boga

zajebana.

  
    ŠAMANSKI BLUES

     

    tu moraš dugo trčati

kroz vrtove obrasle divljom paprati

i čekati da peharnici ubace u brzinu.

da bi požurio za majkom

    koja je čuvar odskočne daske

moraš se izjednačiti

s nečim većim od sebe

i onda se dugo ubijati kurzivom.

    ali nije sve tako crno.

pravi šaman bubri od nezgodacije.

ona je njegovo oko, tlapnja i let.

    “kad bi svaku večer plesao u Miss Saigon

i iz tvoje bi se vrtnje izlegao

jedan sretni mali svijet.”

  
    PULP FICTION

     

    vremena su

da se više ne kupuje novi namještaj.

a ti misliš da će sve

završiti u dobru

a da ništa ne učiniš.

siđi!

u izmišljenom te vlaku ogovaraju.

u snu netko krupan i bradat

iz gunja vadi Bibliju.

ona zbilja dobro barata rukama

– dobacuje susjeda s dna hodnika

misleći na gimnastičarku.

a ti najednom sâm si

i ljuljaš se na drvenom konjiću.

ništa oko tebe nema glavu

nokte, rep

i ne ravna se

po događaju.

  
    TUPELO

     

    
      O God help Tupelo!
    

    Nick Cave

     

    o

dođi

u Tupelo

tu padamo

jedno na drugo

kad upekne zvizdan

mesnicu proguta benzin

i požar rodi gostionu kao lanjsko

božićno drvce, ali ako si za Isusa

onda si i ti Bog, u općini Tupelo

ćaća mater broje mrce

u općini Tupelo

Tupelo

moj

oj!

  
    PRIČA

     

    ali na koncu takve priče

gubiš volju za provjerom.

leđa junaka stenju pod oklopom,

princeza gura gnome

u kojima obitava

nešto vlažno i nasrtljivo.

klupko, o kojemu do sada

i nije bilo riječi

ide, trči, leti

natrag u željeni namotaj.

što smo ono htjeli reći

u noći između petka i subote?

sve u svemu bio je to jedan

dobar zalogaj.

  
    SEKS

     

    a onda su

izmišljali opasnost.

ona navlačila je

leopardovu kožu

on stavljao

neke strašne naočale

govoreći: evo pjesnika

koji ne odijeva

ništa u ništa.

(misleći pritom

– naravno – na nju.)

i još: večeras se u ovoj izbi

pobjeđuju prošli svršeni oblici

rezervni dijelovi

evolucijskog dizala.

tako nekako.

  
    “ŽIVOT”

     

     

    
      …oh, divno brijanje, divan život
      

      hoćemo, možemo, idemo, bit će…
    

    Dalibor Cvitan

  
    A4

     

    od vrha do dna

A4 papira

odbacuješ jedan po jedan

komadić odjeće.

    naposljetku

u fus-noti stojiš gol

i sâm s vojničkom

torbom u rukama.

    polako brojiš vagone na nasipu,

jedan, dva, tri, četiri

i tako dalje…

    s vremenom nezadovoljstvo

(za koje si mislio da je oblik znanja)

postaje opušteni druid.

  
    MEKSIKO

     

    na kraju zime

napuštajući jezik zbog stvari

odlaziš odlazim

na sastanak s jednim

Meksikom

    možda je nejednostavnost riječi

ono što nas dovodi u priliku

možda odgonetka isuviše košta

pomislio bi Ezra

    za suncem, za morem dakle

rasplinjava se bijes

luda glavo uprljaj drhtaj zbog

glagoli vremena nisu opsluživati

nego odbijati

pripremi vino za

bestežinsku paru laki kisik

Meksi

ko moj

  
    NA BRODU ZA AYVALIK

     

    mijnheer, gdje su sad oni

frkljevački muzikaši?

ubi sunt i oni i onaj

duh obnove i razvitka

vedar poput lica stjuardese

koja se još uvijek dobro drži

u neželjenom i dotrajalom braku.

ali u Aziju se ulazi na mala vrata,

kao misao o sodomiji u Shakespeareove

sonete. hoću reći

i mi ćemo kada dođe vrijeme

pribilježiti te globalne injurije,

drugim riječima naći se

kao probrana škvadra

na povjerljivom zadatku.

zasad neka nam ostanu

ove proklete bijele loptice,

lica ljepotica u čekaonici

u drevnoj Mitileni

i one male kuće pod polama

za koje nismo sigurni

rugaju li se i tebi i meni,

ili samo meni?

  
    AMERIČKA PJESMA

     

    
      Elvis has just left the building…
    

    kroz spušten krov crvenog Mustanga trešti

Frank Zappa

i ja nemam razloga da protuslovim

budući da stojim

    na Collins Avenue

u South Beachu

u Miamiju

    (dok ona na plus trideset i nešto

zalazi u parfumeriju)

    i ne mogu vjerovati da sam tu gdje jesam

dok slušam Whitmanovu mnogoljudnu Ameriku

kako pjeva sunčajući svoje flagelantsko do iznemoglosti

latinskim citatima hermetizmom i anagogijom

    zlorabljivano tijelo

    beskrupulozno stojim (takorekuć?)

kao da hranim tlapnje

lumpenproletarijata

    zaboravljajući osmagle horde

zaboravljajući grudobolne zavičajne čatrnje

zaboravljajući rubidij, cezij, francij…

Sarvakarmaphalatyâgu

    & trafiku

na dnu Sukoišanske.

    međutim

sad sva povijest isparava

    na pladnju sa svježim kotletima

koje upravo s jedne na drugu stranu

sporedne ulice pronose dvije mlade Kubanke.

    zatvorim li oči vidim ih kako

kao vile

lete šumom u selu moga oca i u krilu nose

Nestle čokolade

i za njima

strica Nikicu kako mi dijelom obraza

(koji nije osvojila psorijaza) motaje

    neku jako važnu kartu …

    
      čekaj, čekaj, to je trica kupa?

nije, cukunu, nego as!
    

    
      …una coppa di buon vin

fa coraggio fa morbin…
    

    to je, dakle, to (?)

    a mogao sam biti listonoša

u malom mjestu u brdima?

izvoznik mesnih prerađevina iz Murnaua

tko zna?

    
      odavde svako naprijed

vodi u neko natrag.
    

    u vruću noć

među zagrijane eritrocite.

  
    MERCEDES

     

    ona je bila tantričko čudo.

istetovirana tarantela

i lila neseser lijepo zategnut

(s jedva primjetnim pozlaćenim

patentom.) ali i riječi idu

gore-dolje

(poglavito dolje!)

mislio je dok je činio

to što je činio

u zimskoj noći kad su i sove

dobijale trudove. Demien – hm?

i tvoje ime lijepo? – rekla je.

uguravši novac

u čizmu s visokom petom.

kao da je to nešto

najprirodnije.

  
    POSTE RESTANTE

     

    napokon sam vidio

Wendersov film o anđelima

i sanjao da se nakon puno nečega

ponovno vraćam

u stari kvart.

    na travnjaku su me dočekale

dvije lopte i nečiji

razvaljeni trosjed.

nisam znao da li da se vratim na nebo

ili da obavijestim kućni savjet.

  
    RUSKAMEN

     

    
      Elohim hon petsita
    

     

    u Ruskamenu dižemo haubu.

    hladimo uskuhalu mašinu.

iza nas more,

sunce,

prašina…

te tri trapvari

i lice stare žene s crnim šudarom

koje nas gleda s krova

nedovršene garaže.

    “Bog ima top iz kojeg nas gađa

i nosi ka i mi kupaće gaće…”

    salijeću nas – eto – svakojake misli

dok sami sebi sve više sličimo

na napušene manovale.

    a mogli smo biti fratri ili znojni

prodavači dinja koji se najednom spakuju

razmijene košulje i nestanu u tuđoj priči o raju.

nečujno kao u nekom metafizičkom

zagrljaju.

  
    MALAJSKI TORZO

     

    i što ćeš onda reći?

živjela sam u vremenu

uzletjelih rečenica?

furgoni umrljani mazutom

tresli su se kao opsjednuta

propovjednikova glava.

pitije su tražile nove monograme

i mrtvaci pljuvali na katastar

odsutno kao pretplatnici

koji nedjeljom na derbiju

zubima i noktima

čiste špice.

ali sad napokon vidiš

da ničega nije bilo

na dnu te goleme umjetnički

obrađene zavjetne zdjele

osim malodušne riže

i praha osnovnih sredstava.

a kad je konačno došao red na tebe

svoju – tko zna koju – životinju

zaboravila si na tapeciranom

sjedalu sanjivog suvozača.

kao morske zvijezde

na tankom špagu

zbunjuje te

ravnovjesje

ovih prvih ljetnih dana.

  
    ŽIVOTI UMJETNIKA

     

    
      …ja hoću čisto, dobro osvijetljeno mjesto,

međutim od onoga što preostane jedva da mogu preživjeti,

jer zapravo stalno bježim od tih beatificiranih

totema, od rednih brojeva, diplomirane zbrke,

od historizacije, injekcija, politike, hemoblastoze,

ubrusa, fikusa, amarilisa, žena iz trikotaže…

i umorim se, brate, ko konj dok dođem

do iskoristivog detalja, kao KGB-ovac u kineskom

teatru sjena, eto tako, znojim se uglavnom dok gledam

te igre bez granica kad sudionici emisije

pred dekoltiranom voditeljicom stražnjicom

uništavaju balone. mislim to je tužno. je li to

maladie des tics, encephalitis lethargica, opskurantizam

više vrste, šta ja znam? a Mayow je još negdje 1670.

otkrio kisik, a da nije ni znao, i umro

s 34, pa ti vidi… uostalom ni ovo dijete

ne jede kao prije. 
    

    ali sutra je sve opet dobro.

pacijentu kupujemo lijepo ukrašene kastanjete.

dozvoljavaju nam i intra muros

bez blica napraviti fotke.

  
    MALAGA

     

    siesta.

plahta.

haljina

    (tvoja kratka.)

Libreria puna

džepnih Cervantesa.

    tapas

bar

s popodnevnim sjenama.

    na zidu

pred katedralom

zguljeni osmijesi

    jednog dvojice

trojice

toreadora

    hoće

neće

u objektiv.

    šteta.

skela.

fontana.

    Segovia

u prodavaonici cipela.

u rastopljenom

    asfaltu

stopala crna

kao smrtovnica.

  
    NIZOZEMSKA KNJIGA MRTVIH

     

    iz magle, iza gradilišta, Tatari izlaze iz šatora

i podmeću komade mesa pod sedlo.

nemoguće je obraniti se od pomisli

da je to zapravo pod a) san, pod b)

neka tvoja odavno zaboravljena

navika koja te jutros ponovno želi

uvući u igru. možda su ti stari životi

preblizu? kazala bi Sonya.

(o karmi ima more teorija.)

međutim, ona još uvijek spava.

na jednoj joj je nozi bijela čarapa.

na drugoj ništa.

ovo će biti dobar dan – kažem.

(to je ionako uvijek pitanje odluke).

šetat ćemo plažom i možda jesti sirove haringe.

možda ću joj kupiti balon i napokon

iz zračne puške pogoditi zeca.

u sumrak ćemo zaći iza nasipa

lagani i prazni.

kao da nikad nismo čuli

za kartonske čizme

ili smrti prestolonasljednika.

  
    ZENIT ILI NADIR

     

    Brecht je imao sobu

s pogledom na groblje.

i urođenu strast prema

internacionalizmu

i pedagogiji?

ali ni to ga nije priječilo.

s druge strane

veliki domoljub

pjesnik Lu-ju

(kako navodi T. Ruževič)

koji je živio u razdoblju

1125.-1210.

kad su Mongoli

osvajali Kinu

napisao je 9300 pjesama.

u to vrijeme u Kini su se

pjesme pisale

odozgo nadolje

i s desna nalijevo

bez pravopisnih glasova.

teška vremena?

zenit ili nadir?

što činiti?

okrenuti se

neophodnim sandalama.

  
    IGRAJUĆI SE GIACOMETTIJA

     

    sjećam se

u cijelom gradu nije bilo ribe.

takva su bila vremena

suha i nadahnuta

nestašicom i propuhom.

nije bilo potrebe da se izlazi van.

    nitko od onih koje smo poznavali

nije znao ispeći kruh.

zabavaljali smo se tako što smo

s figurice trgali grudvu po grudvu gipsa.

budući se nismo mogli složiti

je li muško ili žensko.

kao da je to posao

za nekoga tko preživljava

sveopći zamor materijala?

    ali sad opet hodamo

svatko sa svojom školjkom na uhu.

bezbrižno

kao da je svijet oko nas

najednom zatrpan breskvama.

međutim, ja još uvijek mislim

na onaj komadić žice

i kako je podlo izvirio

iz dlana malog konjanika.

  
    MAHABALIPURAM

     

    večeras bih ti napisala

jedno dugo pismo; pritegla

me usamljenost među

milijardu Indijaca; umotana

u preširoku kurta-pidžamu

i tijelo sam nekako iz-

gubila. more pod prozorom je,

mislim Bengalsko; šaljem

ti mjesto pisma jednu Parvati

koja je prilično nezanimljiva

boginja, ali je ovdje na-

lazim vrlo dražesnom

